pythainlp/thaigov-v2-corpus-22032023 huggingface dataset:
วันจันทร์ที่ 2 มกราคม 2566
02/01/2566
​นายกรัฐมนตรีติดตามประชาชนเดินทางกลับจากท่องเที่ยวในเทศกาลปีใหม่ใกล้ชิด กำชับหน่วยงานเกี่ยวข้องอำนวยความสะดวกและดูแลความปลอดภัย
​นายกรัฐมนตรีติดตามประชาชนเดินทางกลับจากท่องเที่ยวในเทศกาลปีใหม่ใกล้ชิด กำชับหน่วยงานเกี่ยวข้องอำนวยความสะดวกและดูแลความปลอดภัย คงเข้มตรวจรถโดยสารสาธารณะทั้งสภาพรถและพนักงานขับ เรือข้ามเกาะอย่าบรรทุกเกินน้ำหนักจัดชูชีพเพียงพอ
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ติดตามสถานการณ์ช่วงเทศกาลปีใหม่ 2566 โดยต่อเนื่องและยินดีที่ได้เห็นคนไทยทั่วประเทศได้กลับมาเฉลิมฉลองและมีความสุขในเทศกาลปีใหม่อย่างเต็มที่อีกครั้งหลังจากสถานการณ์โควิด19 คลี่คลาย
ทั้งนี้ ตั้งแต่วันที่ 1 ม.ค. 66 ประชาชนบางส่วนเริ่มทยอยเดินทางกลับจากการท่องเที่ยวและจากภูมิลำเนาเพื่อเตรียมตัวเริ่มทำงานบ้างแล้ว นายกรัฐมนตรีได้มีความห่วงใยประชาชนที่อยู่ในช่วงของการเดินทาง โดยกำชับให้หน่วยงานที่เกี่ยวข้อง ทั้งท้องถิ่น ฝ่ายปกครอง เจ้าหน้าที่ตำรวจแต่ละท้องที่ ตำรวจทางหลวง กระทรวงคมนาคม ร่วมกันอำนวยความสะดวกการเดินทางและดูแลความปลอดภัยของประชาชนในทุกพื้นที่ ให้การช่วยเหลือเต็มที่กรณีเกิดเหตุต่างๆ
น.ส.ไตรศุลี กล่าวว่า นายกรัฐมนตรียังได้ฝากความห่วงใยถึงพี่น้องประชาชนที่ขับขี่รถยนต์ส่วนตัว ขอให้เตรียมร่างกายให้พร้อมพักผ่อนให้เพียงพอ ตรวจสภาพรถให้พร้อมก่อนออกเดินทาง ขับขี่รถด้วยความเร็วที่กำหนดปฏิบัติตามกฎจราจร หากมีอาการง่วงหรือเหนื่อยล้าขอให้หยุดพักตามจุดพักรถหรือจุดที่หน่วยงานต่างๆ จัดให้ ไม่ฝืนขับขี่ต่อจนเสี่ยงเกิดอุบัติเหตุที่อาจเกิดความสูญเสียทั้งตนเองและประชาชนคนอื่นที่ใช้รถใช้ถนน
ทางด้านรถโดยสารสาธารณะ อาทิ รถของบริษัทขนส่ง จำกัด รถร่วมบริการทั้งรถทัวร์ รถตู้โดยสาร ที่กระทรวงคมนาคม โดยกรมขนส่งทางบกได้ดำเนินมาตรการตรวจความพร้อมรถโดยสารสาธารณะและพนักงานขับรถที่สถานีขนส่งผู้โดยสาร/จุดจอด จุด Checking Point และจุด Rest Area รวม 209 จุด ทั่วประเทศ นายกรัฐมนตรีขอให้ยังคงความเข้มงวดในตรวจ ให้มีมาตรการดำเนินการทันทีเมื่อพบข้อบกพร่องไม่ว่าจะเป็นการเปลี่ยนรถ เปลี่ยนพนักงานขับ ให้มีมาตรการลงโทษหากพบการฝ่าฝืน ผู้ให้บริการรถสาธารณะต้องให้ความปลอดภัยสูงสุดกับผู้โดยสาร
น.ส.ไตรศุลี กล่าวว่า นายกรัฐมนตรียังมีความห่วงใยในส่วนการโดยสารทางเรือ เนื่องจากในช่วงเทศกาลปีใหม่หลายเกาะที่เป็นแหล่งท่องเที่ยวสำคัญทั้งภาคใต้ ภาคตะวันออกมีการจัดงานและมีนักท่องเที่ยวเดินทางทางเรือไปเข้าร่วมจำนวนมาก ขอให้ทั้งหน่วยงานและผู้ประกอบการให้บริการเรือร่วมกันดูแลความปลอดภัยทั้งการไม่บรรทุกเกินน้ำหนัก การมีเสื้อชูชีพที่เพียงพอ กำชับให้ผู้โดยสารสวมชูชีพตลอดเวลาที่อยู่บนเรือ เป็นต้น
วันอาทิตย์ที่ 15 มกราคม 2566
15/01/2566
​ลูกจ้างขนข้าวสารปลื้ม จับกัง 1 ส่ง กสร. เจรจาขอค่าแรงสำเร็จ
​รัฐมนตรีว่าการกระทรวงแรงงาน ส่งกรมสวัสดิการและคุ้มครองแรงงาน (กสร.) ลงพื้นที่ไกล่เกลี่ยสำเร็จ กรณีลูกจ้างขนย้ายข้าวสารประท้วงค่าแรงจังหวัดชลบุรี
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีที่สื่อออนไลน์เสนอข่าว ว่า ลูกจ้างบริษัทค้าข้าวสารแห่งหนึ่งในจังหวัดชลบุรี ชูป้ายประท้วงขอค่าแรง วอนเจ้าของสถานประกอบกิจการเห็นใจนั้น ตนได้สั่งการให้กรมสวัสดิการและคุ้มครองแรงงาน ส่งพนักงานตรวจแรงงานและพนักงานประนอมข้อพิพิพาทแรงงาน ตรวจสอบข้อเท็จจริงแล้ว เบื้องต้นได้รับรายงานว่า บริษัทดังกล่าว มีสำนักงานใหญ่ตั้งอยู่ อ.พนัสนิคม จ.ชลบุรี ประกอบกิจการค้าข้าว เวลา 09.00 น. วันที่ 14 มกราคม 2566 ลูกจ้างทำหน้าที่ขนส่งข้าวสารกลุ่มหนึ่ง รวมตัวกันประท้วงภายในบริษัทเกี่ยวกับประเด็นที่นายจ้างเปลี่ยนแปลงอัตราค่าตอบแทนการขนย้ายข้าวสารจากเดิมตันละ 50 บาทต่อลูกจ้าง 1 คน เป็น ตันละ 50 บาท ต่อลูกจ้าง 3 คน ซึ่งต่อมาผู้แทนนายจ้างได้มาเจรจากับกลุ่มผู้ประท้วง โดยนายจ้างยินดีที่จะกลับไปจ่ายอัตราค่าตอบแทนให้ตามเดิม และให้ลูกจ้างสามารถเลือกวิธีการคำนวณค่าตอบแทน 3 ตัวเลือก ซึ่งลูกจ้างในตำแหน่งดังกล่าวกว่า 60 คน ส่วนใหญ่เลือกอัตราค่าตอบแทนการขนย้ายข้าวสารจากเดิมตันละ 50 บาท ต่อพนักงาน 1 คน ตามเงื่อนไขเดิม ลูกจ้างเกิดความพึงพอใจจึงแยกย้ายกลับไปปฏิบัติงานตามปกติ
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า ในกรณีดังกล่าวพนักงานตรวจแรงงาน และพนักงานประนอมฯ สำนักงานสวัสดิการและคุ้มครองแรงงานจังหวัดชลบุรี ได้ลงพื้นที่ประนอมข้อพิพาทแรงงาน และชี้แจงทำความเข้าใจนายจ้าง ลูกจ้าง ให้มีการปฏิบัติต่อกันด้วยความถ้อยทีถ้อยอาศัย ใช้วิธีแก้ปัญหาร่วมกันด้วยการเจรจาปรึกษาหารือ บนพื้นฐานของแรงงานสัมพันธ์ที่ดีเพื่อความร่วมมือที่ดีต่อกันในอนาคตต่อไป
วันอาทิตย์ที่ 15 มกราคม 2566
รมว.เฉลิมชัย ร่วมเปิดกิจกรรมและเที่ยวชมงาน กินลั่นทุ่ง ครั้งที่ 1
รมว.เฉลิมชัย ร่วมเปิดกิจกรรมและเที่ยวชมงาน กินลั่นทุ่ง ครั้งที่ 1 มุ่งส่งเสริมการเรียนรู้ด้านเกษตรทฤษฎีใหม่ แบบผสมผสาน และส่งเสริมการท่องเที่ยวเพื่อสร้างรายได้ให้กับคนในชุมชน
ดร.เฉลิมชัยศรีอ่อนรัฐมนตรีว่าการกระทรวงเกษตรและสหกรณ์ร่วมเปิดกิจกรรมและเที่ยวชมงานกินลั่นทุ่งครั้งที่1ณสวนหลังบ้านราชบุรีตำบลท่าผาอำเภอบ้านโป่งจังหวัดราชบุรีซึ่งศูนย์การเรียนรู้"สวนหลังบ้าน"แห่งนี้จัดตั้งขึ้นโดยมีวัตถุประสงค์เพื่อดำเนินรอยตามหลักปรัชญาเศรษฐกิจพอเพียงของพระบาทสมเด็จพระเจ้าอยู่หัวรัชกาลที่9เป็นแหล่งการเรียนรู้ด้านเศรษฐกิจพอเพียงและเกษตรทฤษฎีใหม่แบบผสมผสานให้กับบุคคลในชุมชนโรงเรียนองค์กรและหน่วยงานอื่นๆรวมทั้งเด็กและเยาวชนที่ต้องการเรียนรู้อีกทั้งยังเป็นการส่งเสริมการท่องเที่ยวเชิงเกษตรวิถีชุมชนส่งเสริมการสร้างงานสร้างรายได้ให้ชุมชนอนุรักษ์ศิลปะวัฒนธรรมภูมิปัญญาและการละเล่นพื้นบ้านของไทยไว้ให้เยาวชนรุ่นหลังได้เรียนรู้และเสริมสร้างความปรองดองสมานฉันท์ของคนในชุมชน
สำหรับความก้าวหน้าด้านการจดทะเบียนวิสาหกิจชุมชนของจังหวัดราชบุรี(ข้อมูลณวันที่14ม.ค. 66)มีวิสาหกิจชุมชนที่อนุมัติการจดทะเบียนแล้ว511แห่งสมาชิก8,245รายมีเครือข่ายวิสาหกิจชุมชนที่อนุมัติการจดทะเบียนแล้ว3แห่งสมาชิก23รายจำแนกตามประเภทกิจการเรียงลำดับมากที่สุด3ลำดับได้แก่การผลิตพืชวิสาหกิจชุมชน214แห่ง(27.94%)การแปรรูปและผลิตภัณฑ์อาหารวิสาหกิจชุมชน193แห่ง(25.20%)และการผลิตปศุสัตว์วิสาหกิจชุมชน71แห่ง(9.27%)
"ยุทธศาสตร์เกษตรกรรมยั่งยืนตามแนวทางศาสตร์พระราชาเป็นหนึ่งในยุทธศาตร์สำคัญที่จะสร้างรากฐานและความมั่นคงให้เกษตรกรไทยซึ่งจากการที่ศูนย์เรียนรู้ฯแห่งนี้มุ่งมั่นที่จะดำเนินการตามหลักปรัชญาเศรษฐกิจพอเพียงจะเป็นการสร้างความเข้มแข็งให้ชุมชนได้อย่างยั่งยืนอย่างไรก็ตามได้มอบหมายกรมส่งเสริมการเกษตรเข้ามาช่วยในการสนับสนุนองค์ความรู้และเทคโนโลยีเพื่อยกระดับเพิ่มมูลค่าและพัฒนาสินค้าให้มีคุณภาพและปลอดภัยเะอสร้างความมั่นใจให้แก่ผู้บริโภคทั้งนี้ขอให้ทุกท่านเตรียมพร้อมต้อนรับนักท่องเที่ยวซึ่งเชื่อว่าศูนย์เรียนรู้ฯแห่งนี้จะเป็นประโยชน์แก่เกษตรกรและสามารถดึงดูดนักท่องเที่ยวเพื่อสร้างรายได้ให้กับคนในชุมชนต่อไป"ดร.เฉลิมชัยกล่าว
วันเสาร์ที่ 14 มกราคม 2566
กระทรวงวัฒนธรรม ร่วมจัดกิจกรรม วันเด็กแห่งชาติ ณ กระทรวงศึกษาธิการ
กระทรวงวัฒนธรรม ร่วมจัดกิจกรรม วันเด็กแห่งชาติ ณ กระทรวงศึกษาธิการ
กระทรวงวัฒนธรรม ร่วมจัดกิจกรรม วันเด็กแห่งชาติ ณ กระทรวงศึกษาธิการ
วันเสาร์ที่ 14 มกราคม 2566 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดงานวันเด็กแห่งชาติ ประจำปี 2566 โดยมีคณะรัฐมนตรี หัวหน้าส่วนราชการ ผู้บริหารและเจ้าหน้าที่กระทรวงวัฒนธรรม ผู้แทนภาคส่วนต่าง ๆ เด็กและเยาวชน เข้าร่วม ณ กระทรวงศึกษาธิการ
ทั้งนี้ กระทรวงวัฒนธรรม ได้ร่วมจัดกิจกรรม ดังนี้
กิจกรรมที่ 1 แจกหนังสือ "พระมหากษัตริย์ไทยแห่งพระบรมราชวงศ์จักรี 10 รัชกาล"
กิจกรรมที่ 2 เด็กวิถีไทย รักษ์สิ่งแวดล้อม รับผิดชอบต่อสังคม
กิจกรรมที่ 3 การประดิษฐ์ของเล่นจากภูมิปัญญาไทย ของเล่นพื้นบ้านศิลปะสร้างสรรค์การสกรีนเสื้อยืด
กิจกรรมที่ 4 เรียนรู้วิทยาศาสตร์การทำเทียนเจล
กิจกรรมที่ 5 เรียนรู้รักษ์ธรรมชาติ (ปลูกต้นไม้)
กิจกรรมที่ 6 ร้อยลูกปัดพวงกุญแจ ระบายสีปูนปลาสเตอร์ เขียนอักษรภาษาจีน ฯลฯ
และกิจกรรมที่ 7 นันทนาการ เล่นเกมส์ ตอบคำถามชิงรางวัลมากมาย
วันอาทิตย์ที่ 15 มกราคม 2566
15/01/2566
​โฆษกรัฐบาลเผย นายกฯ ปลื้ม Sojern รายงานว่าไทยเป็นประเทศปลายทางยอดนิยมอันดับ 1 ที่นักท่องเที่ยวทั่วโลกสนใจมาเยือนช่วงตรุษจีน พร้อมสั่งการเตรียมแผนรองรับนักท่องเที่ยว
​โฆษกรัฐบาลเผย นายกฯ ปลื้ม Sojern รายงานว่าไทยเป็นประเทศปลายทางยอดนิยมอันดับ 1 ที่นักท่องเที่ยวทั่วโลกสนใจมาเยือนช่วงตรุษจีน พร้อมสั่งการเตรียมแผนรองรับนักท่องเที่ยว ดูแลด้านความปลอดภัย และมาตรการทางสาธารณสุข
วันที่ 15 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีเป็นอย่างยิ่งที่ประเทศไทยได้รับความนิยม ดึงดูดนักท่องเที่ยวชาวต่างชาติให้เดินทางมาเยือนได้อย่างต่อเนื่องในทุกเทศกาล โดยเฉพาะในช่วงเทศกาลตรุษจีนที่จะถึงนี้ ประเทศไทยมียอดการค้นหาเที่ยวบินจากนักท่องเที่ยวทั่วโลกมากเป็นอันดับ 1 จากรายงานของ Sojern แพลตฟอร์มการตลาดดิจิทัลชั้นนำสำหรับการท่องเที่ยว
โฆษกประจำสำนักนายกรัฐมนตรี กล่าวเพิ่มเติมว่า ในช่วงเทศกาลตรุษจีน ปี 2566 นักท่องเที่ยวจากประเทศจีนและประเทศอื่นทั่วโลกให้ความสนใจเดินทางไปท่องเที่ยวยังประเทศในภูมิภาคเอเชีย-แปซิฟิกเป็นหลัก ซึ่งมีการคาดการณ์ว่า อุตสาหกรรมท่องเที่ยวของภูมิภาคนี้อาจเป็นอุตสาหกรรมเดียวในโลกที่ฟื้นตัวภายในปี 2566
โดยจากยอดการค้นหาเที่ยวบินในช่วงตรุษจีน ประเทศไทยเป็นปลายทางที่ได้รับความสนใจจากนักท่องเที่ยวทั่วโลกถึงร้อยละ 26.75 สูงสุดเป็นอันดับ 1 ขยับขึ้นมาจากอันดับ 2 ในปี 2565 ขณะที่ปลายทางอื่น ๆ ที่มียอดค้นหารองลงมาได้แก่ ญี่ปุ่น ร้อยละ 19.41 สิงคโปร์ ร้อยละ 17.58 ฟิลิปปินส์ ร้อยละ 9.8 มาเลเซีย ร้อยละ 8.47 ไต้หวัน ร้อยละ 5.62 เกาหลีใต้ ร้อยละ 5.33 จีน ร้อยละ 4.36 และฮ่องกง ร้อยละ 2.66
สำหรับต้นทางที่มีความต้องการเดินทางมายังประเทศในในภูมิภาคเอเชีย-แปซิฟิกในช่วงเทศกาลตรุษจีนมากที่สุด ได้แก่ สิงคโปร์ สหรัฐอเมริกา ไทย ไต้หวัน และญี่ปุ่น ตามลำดับ
“นายกรัฐมนตรียินดีที่การดำเนินมาตรการที่สอดคล้องของรัฐบาลเป็นผลสำเร็จ ชื่อเสียงและภาพลักษณ์ที่ดีของประเทศไทย สร้างความเชื่อมั่นให้กับนักท่องเที่ยวชาวต่างชาติ ส่งผลให้ประเทศไทยได้รับความนิยมจากนักท่องเที่ยวทั่วโลกอย่างต่อเนื่อง ในทุกเทศกาล ซึ่งต้องขอบคุณทุกหน่วยงานที่เกี่ยวข้องทั้งภาครัฐ เอกชน และประชาสังคม ที่จัดกิจกรรมน่าสนใจ สร้างสีสัน ดึงดูดการท่องเที่ยว ให้ไทยเป็นจุดสนใจ พร้อมกันนี้ นายกรัฐมนตรีได้สั่งการให้ทุกหน่วยงานที่เกี่ยวข้องเตรียมความพร้อมรองรับนักท่องเที่ยวชาวต่างชาติในช่วงเทศกาลตรุษจีนที่จะถึงนี้ ในทุกด้านอำนวยความสะดวก ดูแลความปลอดภัย และเตรียมพร้อมมาตรการทางด้านสาธารณสุข พร้อมขอให้พี่น้องประชาชนไทยร่วมกันเป็นเจ้าบ้านที่ดีด้วย” นายอนุชาฯ กล่าว
วันอาทิตย์ที่ 15 มกราคม 2566
รพ.พุทธชินราช พิษณุโลก ใช้ “เครื่องกระตุ้นหัวใจแบบไร้สาย” รักษาผู้ป่วยโรคหัวใจ แห่งแรกในภาคเหนือ
โรงพยาบาลพุทธชินราช พิษณุโลก ร่วมกับคณะแพทยศาสตร์ โรงพยาบาลศิริราช ใช้นวัตกรรมเครื่องกระตุ้นหัวใจแบบไร้สาย รักษาผู้ป่วยโรคหัวใจ เป็นแห่งแรกในภาคเหนือ ตัวเครื่องขนาดเล็กกว่าแบบทั่วไปถึง 10 เท่า อายุการใช้งานประมาณ 14 ปี
โรงพยาบาลพุทธชินราช พิษณุโลก ร่วมกับคณะแพทยศาสตร์ โรงพยาบาลศิริราช ใช้นวัตกรรมเครื่องกระตุ้นหัวใจแบบไร้สาย รักษาผู้ป่วยโรคหัวใจ เป็นแห่งแรกในภาคเหนือ ตัวเครื่องขนาดเล็กกว่าแบบทั่วไปถึง 10 เท่า อายุการใช้งานประมาณ 14 ปี สร้างโอกาสให้ผู้ป่วยเข้าถึงการรักษาอย่างเท่าเทียม ยกระดับการรักษาผู้ป่วยโรคหัวใจ และลดการเสียชีวิต
นายแพทย์ภาณุมาศ ญาณเวทย์สกุล ผู้ตรวจราชการกระทรวงสาธารณสุข เขตสุขภาพที่ 2 ให้สัมภาษณ์ว่า โรงพยาบาลพุทธชินราช พิษณุโลก เปิดให้บริการรักษาผู้ป่วยโรคหัวใจด้วยการผ่าตัดใส่เครื่องกระตุ้นหัวใจ ปีละประมาณ 150 คน และมีการรักษาผ่านคลินิกเครื่องกระตุ้นหัวใจ ปีละกว่า 1,000 คน เดิมเป็นการผ่าตัดฝังเครื่องไว้ที่หัวไหล่และมีสายเชื่อมไปยังหัวใจห้องขวาล่าง ซึ่งอุปกรณ์ที่ใช้มีข้อจำกัดอาจเกิดการชำรุดได้ ทั้งนี้ โรงพยาบาลพุทธชินราช พิษณุโลก ได้ร่วมกับคณะแพทยศาสตร์ รพ.ศิริราช นำนวัตกรรมเครื่องกระตุ้นไฟฟ้าหัวใจแบบไร้สายมาใช้รักษาผู้ป่วยหัวใจเต้นผิดจังหวะสำเร็จเป็นรายแรกในภาคเหนือ ตั้งแต่เดือนพฤศจิกายน 2565 ที่ผ่านมา ถือเป็นการสร้างโอกาสที่ดีให้กับผู้ป่วยได้เข้าถึงการรักษาอย่างเท่าเทียม และเป็นการยกระดับการรักษาผู้ป่วยโรคหัวใจในภูมิภาค
“เครื่องกระตุ้นไฟฟ้าหัวใจแบบไร้สายนี้ มีขนาดเท่ากับยาแคปซูล เล็กกว่าแบบทั่วไปถึง 10 เท่า ออกแบบมาเพื่อแก้ปัญหาสายเครื่องกระตุ้นหัวใจแบบเก่า มีอายุการใช้งานประมาณ 14 ปี ตัวเครื่องมีตัวเกี่ยวคล้ายสมอนำไปเกี่ยวที่ผนังกั้นห้องหัวใจของผู้ป่วยทำหน้าที่กระตุ้นจังหวะการเต้นของหัวใจหรือเต้นตามจังหวะที่ต้องการ แต่ยังมีข้อจำกัดในผู้ป่วยที่ต้องฟอกไต” นายแพทย์ภาณุมาศกล่าว
สำหรับประเทศไทย มีผู้เสียชีวิตจากโรคหัวใจเป็นอันดับที่ 2 รองจากโรคมะเร็ง โดยเฉพาะกลุ่มโรคกล้ามเนื้อหัวใจขาดเลือดที่เกิดขึ้นอย่างฉับพลันและมีแนวโน้มผู้ป่วยเพิ่มขึ้น โดยเฉพาะคนในชุมชนเมือง รวมทั้งกลุ่มโรคหัวใจเต้นผิดจังหวะซึ่งเป็นปัจจัยเสี่ยงที่สำคัญ สาเหตุที่ทำให้กล้ามเนื้อหัวใจขาดเลือด มาจากไขมันในเลือดสูง เบาหวาน ความดันโลหิตสูง และโรคอ้วน รวมถึงโรคหัวใจเต้นผิดจังหวะชนิดเร็ว ที่เป็นปัจจัยเสริมทำให้เกิดหลอดเลือดหัวใจตีบและกล้ามเนื้อหัวใจขาดเลือด ทั้งนี้ แม้ว่าโรคหัวใจเต้นผิดจังหวะจะเกิดขึ้นได้กับคนทุกช่วงวัย และไม่สามารถป้องกันได้โดยตรง แต่มีวิธีที่จะช่วยลดโอกาสเกิดโรค คือ การออกกำลังกายอย่างสม่ำเสมอ ลดอาหารที่มีไขมันสูง หลีกเลี่ยงการสูบบุหรี่ และตรวจเช็คสุขภาพเป็นประจำ
********************************************** 15 มกราคม 2566
วันเสาร์ที่ 14 มกราคม 2566
ผู้ว่าการรถไฟแห่งประเทศไทย เป็นประธานเปิดกิจกรรมวันเด็กแห่งชาติ 2566
ที่สถานีกรุงเทพ (หัวลำโพง) โดยมีเด็ก เยาวชน เข้าร่วมกิจกรรมอย่างคึกคัก
วันนี้ (14 มกราคม 2566) ที่สถานีกรุงเทพ (หัวลำโพง) นายนิรุฒ มณีพันธ์ ผู้ว่าการรถไฟแห่งประเทศไทย กระทรวงคมนาคม เป็นประธานเปิดงานกิจกรรมวันเด็กแห่งชาติ ประจำปี 2566 ซึ่งการรถไฟแห่งประเทศไทย (รฟท.) ได้จัดขึ้นเพื่อส่งมอบความสุข พร้อมสาระความรู้ ควบคู่กับการทำกิจกรรมสันทนาการต่างๆ ให้แก่เด็กและเยาวชนไทย ได้มีโอกาสสัมผัสประสบการณ์เกี่ยวกับกิจการรถไฟอย่างใกล้ชิด โดยมีเด็ก และเยาวชน สนใจเข้าร่วมกิจกรรมกว่า 1,500 คน
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์รฟท. เปิดเผยว่า ตามนโยบายของนายนิรุฒ มณีพันธ์ ผู้ว่าการรถไฟฯ ที่สนับสนุนให้ รฟท. เข้าไปมีส่วนร่วมต่อการดูแลรับผิดชอบต่อสังคม โดยเฉพาะการส่งเสริมเด็กและเยาวชนที่จะก้าวสู่การเป็นกำลังสำคัญของการพัฒนาประเทศอย่างต่อเนื่อง
ในวันนี้รฟท. ได้มีการจัดกิจกรรมวันเด็กแห่งชาติขึ้น ทั้งส่วนกลางและภูมิภาค เพื่อส่งมอบความสุข และกิจกรรมสันทนาการต่างๆ ที่เกี่ยวข้องกับกิจการรถไฟให้แก่เด็กและเยาวชนได้เรียนรู้ เสริมสร้างประสบการณ์ใหม่ๆ ให้เกิดความรักความภาคภูมิใจในกิจการรถไฟ ซึ่งเป็นระบบขนส่งทางรางที่มีประวัติศาสตร์อยู่คู่กับเมืองไทยมายาวนานกว่า 125 ปี ตลอดจนยังมุ่งส่งเสริมการปลูกฝังจิตสำนึกให้รู้จักหน้าที่ ปฏิบัติตนในระเบียบวินัยอันดีงาม สอดคล้องกับคำขวัญวันเด็กประจำปี 2566 ของพลเอกประยุทธ์ จันทร์โอชา นายกรัฐมนตรี “รู้หน้าที่ มีวินัย ใฝ่ความดี”
สำหรับบรรยากาศภายในงานได้เต็มเปี่ยมไปด้วยความสุข ความสนุกสนาน รอยยิ้ม และเสียงหัวเราะของเด็ก เยาวชน และครอบครัวที่เข้าร่วมงาน ผ่านการจัดกิจกรรมอันหลากหลายไม่ว่าจะเป็นการละเล่นซุ้มเกม ชิงของรางวัล อาทิ ตู้คีบตุ๊กตารถไฟ วงล้อมหาสนุก และกิจกรรมบนเวที ตอบคำถามชิงรางวัลสุดพิเศษ รวมทั้งมีบริการ อาหาร เครื่องดื่มฟรีตลอดงาน และในวันเดียวกัน รฟท. ยังได้จัดกิจกรรมวันเด็กแห่งชาติขึ้นตามภูมิภาคต่าง ๆ ประกอบด้วย งานเดินรถแขวงลำปาง, แขวงรถจักรอุตรดิตถ์, สถานีศาลายา, สถานีขอนแก่น อีกด้วย
วันอาทิตย์ที่ 15 มกราคม 2566
15/01/2566
รัฐมนตรีว่าการกระทรวงยุติธรรม เผย ยธ. พร้อมรับ กม. JSOC ที่จะบังคับใช้ 23 ม.ค. หวังลดอาชญากรรมรุนแรงสะเทือนขวัญ-ป้องกันคนทำผิดซ้ำ
รัฐมนตรีว่าการกระทรวงยุติธรรม เผย ยธ. พร้อมรับ กม. JSOC ที่จะบังคับใช้ 23 ม.ค. หวังลดอาชญากรรมรุนแรงสะเทือนขวัญ-ป้องกันคนทำผิดซ้ำ สร้างความปลอดภัยให้สังคม เตรียมประเดิมใส่ EM 2 ราย พ้นโทษ หลัง กม. มีผล พร้อมเร่งประชาสัมพันธ์ให้ทุกคนรับรู้
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ที่ผ่านมาเราจะพบเห็นเหตุการณ์สะเทือนขวัญหลายกรณีที่ไม่น่าเกิดขึ้น และบางกรณีผู้ก่อเหตุก็กระทำผิดซ้ำ อย่างกรณีล่าสุดที่ นักเรียนหญิงชั้น ม.2 ถูกแทง เสียชีวิต ที่จ.ร้อยเอ็ด ประวัติของคนร้ายเอง ก็เพิ่งออกจากคุกมา และกรณีที่ชายเมาแทง อส. จนตายที่ จ. ตรัง ผู้ก่อเหตุก็เคยต้องคดีฆ่าผู้อื่นถึง 2 คดี เพิ่งพ้นโทษมา หรือกรณีหนุ่มคลั่ง มีอาการทางจิตเวชก่อเหตุใช้มีดทำครัวไล่แทงชาวบ้านตาย ที่เขตบางกะปิ กทม. เราจะเห็นได้ว่าบุคคลเหล่านี้เป็นอันตรายต่อสังคม ซึ่งกระทรวงยุติธรรมก็ได้จัดทำ พ.ร.บ. มาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง หรือ JSOC ซึ่งจะมีผลบังคับใช้ในวันที่ 23 ม.ค. นี้ ซึ่งที่ทำผิดคนเหล่านี้เมื่อเข้าไปอยู่ในเรือนจำ เราจะมีการจัดให้อยู่ในกลุ่มเฝ้าระวังที่ต้องจับตาดู และเมื่อพ้นโทษออกมาก็จะมีการติดตามด้วยการใส่กำไล EM และอาสาสมัครคุมประพฤติ หรือหากพฤติกรรมไม่น่าไว้วางใจก็ขอให้ศาลสั่งคุมขังฉุกเฉินได้ โดยจะมีการติดกำไล EM 2 รายประเดิมวันที่กฎหมายมีผล
นายสมศักดิ์ กล่าวอีกว่า กระทรวงยุติธรรมหวังที่จะป้องกันและเฝ้าระวังการก่ออาชญากรรม สร้างความปลอดภัยให้สังคม โดยเฉพาะเด็กและสตรี และเพื่อแก้ปัญหาลดอัตราการกระทำความผิดซ้ำ โดยขณะนี้ทุกหน่วยงานที่เกี่ยวข้องเตรียมพร้อมการทำงานเพื่อรองรับการบังคับใช้ของกฎหมายแล้ว โดยบูรณาการร่วมกัน ทั้งศาล อัยการ กรมราชทัณฑ์ กรมคุมประพฤติ กระทรวงมหาดไทย กระทรวงสาธารณสุข และตำรวจ ซึ่งนอกจากมาตรการป้องกันแล้ว ในส่วนของการช่วยเหลือเยียวยา เรายังมี กรมคุ้มครองสิทธิและเสรีภาพ ที่สามารถช่วยเหลือเยียวยา ตาม พ.ร.บ.ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา และให้คำปรึกษาในเรื่องของคดีความ รวมถึงการเยียวยาจิตใจ โดยผู้เสียหายมีสิทธิจะได้รับเงินช่วยเหลือเยียวยา ทั้งกรณีบาดเจ็บและเสียชีวิต รวมถึงสำนักงานยุติธรรมจังหวัดที่จะลงไปช่วยดูแลและให้คำปรึกษาต่างๆ อีกด้วย
"หากเรารู้ว่ามีคนร้ายอยู่ในสังคม ก็จะไม่มีคนตาย เพราะเรามีมาตรการเฝ้าระวัง มีเครื่องมือในการควบคุม ทุกคนช่วยกันเป็นหูเป็นตาช่วยกันสอดส่อง และยังมีการช่วยเหลือเยียวยาสำหรับผู้ที่ได้รับความเสียหายอีกด้วย ที่กระทรวงยุติธรรมเร่งทำกฎหมายนี้จนสำเร็จ เพื่อช่วยสร้างความปลอดภัยโดยเฉพาะเด็กและสตรี ลดการก่ออาชญากรรม การกลับมาทำผิดซ้ำ ซึ่งผมได้เร่งให้กระทรวงเร่งประชาสัมพันธ์ให้ประชาชนรับรู้ ให้เข้าถึงให้มากที่สุด ตามนโนบาย ยุติธรรมเชิงรุก สร้างสุขให้ประชาชน" นายสมศักดิ์ กล่าว
วันเสาร์ที่ 14 มกราคม 2566
14/01/2566
ก.อุตฯ ร่วมออกบูธงานวันเด็กแห่งชาติ ณ กระทรวงศึกษาธิการ
ก.อุตฯ ร่วมออกบูธงานวันเด็กแห่งชาติ ณ กระทรวงศึกษาธิการ
วันนี้ (14 มกราคม 2566) เวลา 08.00-10.00 น. นายภาสกร ชัยรัตน์ รองอธิบดีกรมส่งเสริมอุตสาหกรรม รักษาราชการแทนผู้ตรวจราชการกระทรวงอุตสาหกรรม เป็นผู้แทนปลัดกระทรวงอุตสาหกรรม (นายณัฐพล รังสิตพล) ร่วมเป็นเกียรติในงานฉลองวันเด็กแห่งชาติ ประจำปี 2566 โดยมี พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดงานฯ ณ บริเวณกระทรวงศึกษาธิการ
ทั้งนี้ รสอ.รก.ผตร. ได้เยี่ยมชมและร่วมกิจกรรม พร้อมมอบของรางวัลให้แก่เด็กและเยาวชนในบูธของกรมโรงงานอุตสาหกรรม มีนางจุฬารัตน์ มณีเสถียรรัตนา เลขานุการกรม ให้การต้อนรับ และบูธสำนักงานมาตรฐานผลิตภัณฑ์อุตสาหกรรม มีนายนฤบดินทร์ วุฒิธรรม เลขานุการกรม และนางรจนา มาดหมาย ผู้อำนวยการกองส่งเสริมและพัฒนาด้านการมาตรฐาน ร่วมด้วย ซึ่งทั้งสองหน่วยงานในสังกัดกระทรวงอุตสาหกรรมดังกล่าวได้มาออกบูธในงานวันเด็กแห่งชาติปีนี้
วันเสาร์ที่ 14 มกราคม 2566
​กระทรวงวัฒนธรรม ร่วมจัดกิจกรรมงานฉลองวันเด็กแห่งชาติ ประจำปี 2566 ณ ทำเนียบรัฐบาล
​กระทรวงวัฒนธรรม ร่วมจัดกิจกรรมงานฉลองวันเด็กแห่งชาติ ประจำปี 2566 ณ ทำเนียบรัฐบาล
กระทรวงวัฒนธรรม ร่วมจัดกิจกรรมงานฉลองวันเด็กแห่งชาติ ประจำปี 2566 ณ ทำเนียบรัฐบาล
วันเสาร์ที่ 14 มกราคม 2566 นายอิทธิพล คุณปลื้ม รัฐมนตรีว่าการกระทรวงวัฒนธรรม ร่วมงานวันเด็กแห่งชาติ ประจำปี 2566 โดยมีผู้บริหารกระทรวงวัฒนธรรม เจ้าหน้าที่กระทรวงวัฒนธรรม เด็ก เยาวชนและประชาชนเข้าร่วมงานเป็นจำนวนมาก ณ ทำเนียบรัฐบาล
ทั้งนี้ กระทรวงวัฒนธรรม ได้ร่วมจัดกิจกรรม ได้แก่ รถโรงหนังเคลื่อนที่ จากหอภาพยนตร์ (องค์การมหาชน)
รถพิพิธภัณฑ์เคลื่อนที่ จากกรมศิลปากร การสาธิตมารยาทไทย กิจกรรมร่วมตอบคำถาม เล่นเกมชิงรางวัล โชว์มาสคอต บุญเจิม-ใบตอง คอสเพลย์ ROV ที่ชนะการประกวดในธีม วัดร่องขุ่น ผีตาโขน วัดร่องเสีอเต้น และปลากัด ซึ่งเด็กๆชื่นชอบเป็นอย่างยิ่ง
วันอาทิตย์ที่ 15 มกราคม 2566
15/01/2566
"ทิพานัน" โชว์ผลงาน 'พล.อ.ประยุทธ์' เดินหน้ารถไฟฟ้าสายสีเหลืองช่วงลาดพร้าว-สำโรงคืบเกือบ100%แล้ว คาดเปิดให้บริการได้มิ.ย.66 แก้ปัญหาการจราจรติดขัด รองรับการขยายตัวเมือง
"ทิพานัน" โชว์ผลงาน 'พล.อ.ประยุทธ์' เดินหน้ารถไฟฟ้าสายสีเหลืองช่วงลาดพร้าว-สำโรงคืบเกือบ100%แล้ว คาดเปิดให้บริการได้มิ.ย.66 แก้ปัญหาการจราจรติดขัด รองรับการขยายตัวเมือง กระจายพัฒนาเศรษฐกิจ
วันที่ 15 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่รัฐบาล พล.อ.ประยุทธ์ จันทร์โอชา ได้กำหนดแผนยุทธศาสตร์ชาติ ระยะ 20 ปี (พ.ศ. 2561 - 2580) โดยให้ความสำคัญกับการพัฒนาโครงสร้างพื้นฐานด้านการคมนาคมขนส่งของประเทศ โดยเฉพาะอย่างยิ่ง ระบบคมนาคมขนส่งทางราง” ที่ผ่านมา รัฐบาลได้เร่งพัฒนาระบบคมนาคมทางรางอย่างต่อเนื่อง ทั้งรถไฟฟ้าขนส่งมวลชนในเขตกรุงเทพฯและปริมณฑล รถไฟทางคู่ทั่วประเทศ รวมถึงโครงข่ายรถไฟความเร็วสูง โดยพล.อ.ประยุทธ์ได้อนุมัติโครงการรถไฟฟ้าสายสีเหลือง ช่วงลาดพร้าว-สำโรง งบประมาณกว่า 48,125 ล้านบาท ปีลงทุน 2560-2566 ผ่านมติคณะรัฐมนตรีเมื่อวันที่ 30 มีนาคม 2565 ซึ่งปัจจุบันโครงการดังกล่าว มีความก้าวหน้าโดยรวม ณ สิ้นเดือนธันวาคม 2565 กว่า 98.09 % มีกำหนดเปิดให้บริการได้ในเดือนมิถุนายน 2566
น.ส.ทิพานัน กล่าวว่า ทั้งนี้โครงการรถไฟฟ้าสายสีเหลืองยัง เป็น ระบบรถไฟรางเดี่ยว หรือโมโนเรล โครงสร้างยกระดับทั้งสาย เพื่อลดผลกระทบในการก่อสร้าง โดยวางผังพื้นอาคารบริเวณเกาะกลางถนน อาคารสถานี มีระดับทางวิ่งสูง 15 เมตร ชานชาลากว้าง 20-25 เมตร ยาว 110 เมตร จึงใช้พื้นที่น้อย มีการเวนคืนน้อยที่สุด ทำให้ใช้งบประมาณน้อยกว่ารถไฟรางคู่
รองโฆษกประจำสำนักนายกรัฐมนตรี กล่าวว่า โครงการดังกล่าวหากแล้วเสร็จจะช่วยระบายความหนาแน่นของการจราจรในพื้นที่ บริเวณ ลาดพร้าว รามคำแหง , ศรีนครินทร์ จนถึงพัฒนาการ ที่ล้วนเป็นจุดที่ประสบปัญหารถติดค่อนข้างมาก โดยรถไฟฟ้าสายสีเหลืองระยะทางทั้งสิ้น 30.4 กิโลเมตรรวม 23 สถานี เชื่อมต่อการเดินทางระหว่างสายสีน้ำเงินที่สถานีรัชดา (สถานีลาดพร้าวของสายสีน้ำเงิน) กับระบบขนส่งมวลชน 4 สาย คือ สายสีเทาของกรุงเทพฯ สายสีส้มบริเวณทางแยกลำสาลี รถไฟเชื่อมต่อท่าอากาศยาน (Airport Rail Link) บริเวณทางแยกต่างระดับพระราม 9 และสายสีเขียว ช่วงแบริ่ง-สมุทรปราการ ที่สถานีสำโรง
“ที่ผ่านมา พล.อ.ประยุทธ์ได้เร่งรัดและติดตามความก้าวหน้าของโครงการมาโดยตลอด เพื่อเป็นทางเลือกในการเดินทางให้กับพี่น้องประชาชนจากกรุงเทพฯ สู่ปริมณฑล ช่วยลดความคับคั่งของการจราจร ประหยัดเวลาสะดวกรวดเร็ว ปลอดภัย ลดมลพิษ ตลอดจนยกระดับคุณภาพชีวิตของพี่น้องประชาชน อีกทั้งยังกระจายการพัฒนาเศรษฐกิจ ส่งเสริมการขยายตัวของเมืองและพื้นที่เศรษฐกิจตลอดแนวเส้นทาง”รองโฆษกประจำสำนักนายกรัฐมนตรี ระบุ
วันอาทิตย์ที่ 15 มกราคม 2566
15/01/2566
​รัฐบาลเชิญชวนประชาชนและผู้ประกอบการใช้บริการ e-Service ภาครัฐ สำนักงาน ก.พ.ร. รวบรวม 725 งานบริการ ครอบคลุมงาน 3 ด้าน บริการเพื่อประชาชน แรงงาน และ บริการผู้ประกอบธุรกิจ/เอสเอ็มอี
​รัฐบาลเชิญชวนประชาชนและผู้ประกอบการใช้บริการ e-Service ภาครัฐ สำนักงาน ก.พ.ร. รวบรวม 725 งานบริการ ครอบคลุมงาน 3 ด้าน บริการเพื่อประชาชน แรงงาน และ บริการผู้ประกอบธุรกิจ/เอสเอ็มอี ไว้ให้ครบจบในที่เดียว
วันที่ 15 มกราคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้ขับเคลื่อนนโยบายรัฐบาลดิจิทัลตามแผนการปฏิรูปประเทศด้านการปฏิรูปการบริหารราชการแผ่นดิน ซึ่งภายใต้แผนดังกล่าว พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มีนโยบายให้ส่วนราชการและหน่วยงานของรัฐ นำเทคโนโลยีต่างๆ มาประยุกต์ใช้สำหรับบริการ รวมถึงการปรับปรุงระบบการติดต่ออนุญาตต่างๆ ให้อยู่ในรูปบริการอิเล็กทรอนิกส์ หรือ e-service เพื่ออำนวยความสะดวกลดค่าใช้จ่ายแก่ประชาชนและผู้ประกอบการ
โดยล่าสุด สำนักงานคณะกรรมการพัฒนาระบบราชการ (ก.พ.ร.) ได้รวบรวมระบบบริการ e-Service ที่ส่วนราชการและหน่วยงานรัฐได้พัฒนาขึ้นในช่วงที่ผ่านมา ไว้ในที่เดียวรวม 725 งานบริการ ครอบคลุมงานบริการ 3 ด้านหลัก ซึ่งรัฐบาลขอเชิญชวนประชาชนและผู้ประกอบการเลือกใช้บริการได้เพียงคลิ๊กเข้าไปที่เว็บไซต์ของสำนักงาน ก.พ.ร. ที่ลิงค์ http://bit.ly/3veQn5L หรือสแกนคิวอาร์โค้ด แล้วเลือกใช้บริการได้ตามความต้องการ
น.ส.ไตรศุลี กล่าวว่า e-Service ภาครัฐทั้ง 725 งานบริการ แยกเป็นบริการ 3 ด้านหลัก ประกอบด้วย ด้านที่1 งานบริการเพื่อประชาชน รวม 82 บริการ แยกเป็นงานบริการย่อยอีก 8 ด้าน ได้แก่ 1)ด้านสวัสดิการภาครัฐและการขอความช่วยเหลือ 10 งานบริการ 2) ด้านการขนส่ง คมนาคม และการเดินทาง 13 งานบริการ 3)ด้านที่ดิน ภาษี และธนาคาร 10 งานบริการ 4)ด้านสาธารณูปโภคและการขอใช้ที่สาธารณประโยชน์ 11 งานบริการ 5)ด้านการเกษตรและสิ่งแวดล้อม 15 งานบริการ 6)ด้านการสอบ การศึกษา 4 งานบริการ 7)ด้านทะเบียนราษฎรและตรวจสอบข้อมูล 16 งานบริการ และ 8)ด้านสุขภาพ 3 งานบริการ
สำหรับด้านที่2 บริการด้านแรงงานหรือส่งเสริมการมีงานทำรวม 98 งานบริการ แยกเป็นงานบริการย่อย 4 ด้าน ได้แก่ 1) บริการด้านประกันสังคม 12 งานบริการ 2) ด้านการส่งเสริมอาชีพ และการฝึกอบรม 15 งานบริการ 3) บริการด้านการขึ้นทะเบียนและการขอใบประกอบวิชาชีพ 39 งานบริการ และ 4)ด้านการสอบ การศึกษา 32 งานบริการ
น.ส.ไตรศุลี กล่าวว่า ด้านที่3 งานบริการผู้ประกอบธุรกิจ/SMEs รวม 545 งานบริการ แยกเป็นงานบริการย่อย 6 ด้าน ได้แก่ 1)ด้านการขออนุญาตและจดทะเบียน 248 งานบริการ 2)ด้านการขออนุญาตเกี่ยวกับวัตถุอันตราย 68 งานบริการ 3)งานบริการด้านสิทธิบัตรและเครื่องหมายการค้า 9 งานบริการ 4)ด้านการเงิน ภาษี และสิทธิประโยชน์ 82 งานบริการ 5)บริการด้านการส่งออก-นำเข้า 86 งานบริการ และ 6)ด้านการรับรองมาตรฐานและตรวจสอบข้อมูล 52 งานบริการ
วันพุธที่ 18 มกราคม 2566
18/01/2566
​รัฐบาลชี้แจงประมงปัตตานี จ่ายชดเชยเรือประมงออกนอกระบบจ่อเข้าคกก. นโยบายประมงแห่งชาติ 30 ม.ค.นี้
​รัฐบาลชี้แจงประมงปัตตานี จ่ายชดเชยเรือประมงออกนอกระบบจ่อเข้าคกก. นโยบายประมงแห่งชาติ 30 ม.ค.นี้
วันที่ 18 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ ชี้แจงถึงข้อกังวลจากสมาคมประมงจังหวัดปัตตานี เรื่องการจ่ายเงินชดเชยการนำเรือประมงออกนอกระบบในพื้นที่จังหวัดชายแดนภาคใต้ ว่า เรื่องนี้เมื่อได้เป็นมติคณะกรรมการยุทธศาสตร์การพัฒนาจังหวัดชายแดนใต้แล้ว ขั้นตอนต่อไปตามระเบียบราชการ คือการนำเข้าที่ประชุมคณะกรรมการนโยบายประมงแห่งชาติ ในวันที่ 30 ม.ค.นี้ เพื่อเสนอเข้าที่ประชุมคณะรัฐมนตรีโดยเร็ว
ทั้งนี้ เมื่อวันที่ 11 ม.ค. ที่ผ่านมา คณะอนุกรรมการกลั่นกรองการเยียวยาตามมาตรการลดจำนวนเรือประมง เพื่อการจัดการทรัพยากรประมงทะเลที่ยั่งยืนจังหวัดชายแดนภาคใต้ได้เห็นชอบการตรวจสอบประวัติความถูกต้องและคุณสมบัติเรือประมงและเจ้าของเรือในพื้นที่จังหวัดปัตตานี กรณีเร่งด่วน (เรือชุดที่1) จำนวน 96 ลำเรียบร้อยแล้ว และจะได้ใช้เกณฑ์และคุณสมบัติการตรวจสอบนี้ เป็นมาตรฐานในการดำเนินการกับเรืออื่นอีก 1,776 ลำ ซึ่งเป็นการปรับเกณฑ์และคุณสมบัติเหลือเพียงเกณฑ์สีขาวและดำ เท่านั้น จากเดิมที่มี ขาว เทา และดำ โดยเรือที่ผ่านเกณฑ์และมีคุณสมบัติครบถ้วน จะได้ถูกเสนอเพื่อการพิจารณาจากอนุกรรมการแก้ไขปัญหาการทำประมงผิดกฎหมาย และคณะกรรมการนโยบายประมงแห่งชาติในลำดับต่อไป ก่อนเสนอสู่คณะรัฐมนตรี
นางสาวรัชดา กล่าวด้วยว่า สำหรับการดำเนินการของศูนย์อำนวยการบริการจังหวัดชายแดนภาคใต้ (ศอ.บต.) ซึ่งเป็นส่วนราชการหนึ่งที่ต้องปฏิบัติตามหลักเกณฑ์และแนวทางกลไกระเบียบราชการ โดยต้องเสนอโครงการผ่านคณะกรรมการนโยบายประมงแห่งชาติเพื่อให้การแก้ไขปัญหาประมงทั้งประเทศมีเอกภาพ เกิดความเป็นธรรมและไม่เหลื่อมล้ำกับประมงในจังหวัดอื่น จึงขอเรียนให้พี่น้องชาวประมงเข้าใจในขั้นตอนทั้งหมด เพื่อให้เกิดความเข้าใจและคลายกังวล ทุกหน่วยงานรัฐมีหน้าที่ต้องเร่งรัดการแก้ปัญหาแก่ประชาชน และท่านนายกรัฐมนตรีได้รับทราบถึงการดำเนิการตามขั้นตอนดังกล่าวแล้ว
วันพุธที่ 18 มกราคม 2566
18/01/2566
ธอส. จัดเงินฝากออมทรัพย์ Happy Savings อัตราดอกเบี้ยสูงสุด 2.25% ต่อปี เอาใจคนรักการออมในงานมหกรรมร่วมใจแก้หนี้ฯ ครั้งที่ 4 จ.ชลบุรี
ธอส.  เอาใจคนรักการออม จัดทำผลิตภัณฑ์เงินฝากออมทรัพย์อัตราดอกเบี้ยสูงที่งาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 4 ระหว่างวันที่ 20-22 มกราคม 2566 ณ ศาลาประชาคมเทศบาลเมืองบ้านสวน จ.ชลบุรี
ธนาคารอาคารสงเคราะห์ (ธอส.) เอาใจคนรักการออม จัดทำผลิตภัณฑ์เงินฝากออมทรัพย์อัตราดอกเบี้ยสูงที่งาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 4 ระหว่างวันที่ 20-22 มกราคม 2566 ณ ศาลาประชาคมเทศบาลเมืองบ้านสวน จ.ชลบุรี เพื่อให้ประชาชนมีทางเลือกในการออมมากขึ้น กับเงินฝากออมทรัพย์ Happy Savings โดยผู้เปิดบัญชีจะได้รับอัตราดอกเบี้ยสูงถึง 2.25% ต่อปี (นับตั้งแต่วันที่เปิดบัญชีถึงวันที่ 31 มีนาคม 2569) พิเศษ! บุคคลธรรมดาได้รับการยกเว้นภาษีดอกเบี้ยเงินฝาก (อัตราดอกเบี้ยเทียบเท่ากับได้รับอัตราดอกเบี้ยเงินฝากประจำ 2.65% ต่อปี) พิเศษชั้นที่ 2!! จองสิทธิ์ภายในงานและเปิดบัญชี ตั้งแต่ 500,000 บาท ขึ้นไป ต่อรายการ รับฟรี กระเป่าสะพายใบเล็ก 1 ราย/1 ใบ ณ สาขาในจังหวัดที่ธนาคารกำหนดภายในวันที่ 29 มกราคม 2566 สอบถามรายละเอียดเพิ่มเติมได้ที่ ธอส.ทุกสาขาทั่วประเทศ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข่าวสารของธนาคารได้ที่ Mobile Application : GHB ALL , Mobile Application : GHB ALL GEN และ www.ghbank.co.th
วันพุธที่ 18 มกราคม 2566
18/01/2566
ครม.เห็นชอบปรับปรุงมาตรการส่งออกไม้ ห้ามส่งออกไม้พะยูง เพิ่มไม้บางชนิดต้องขออนุญาตหรือมีหนังสือรับรองก่อนส่งออก
ครม.เห็นชอบปรับปรุงมาตรการส่งออกไม้ ห้ามส่งออกไม้พะยูง เพิ่มไม้บางชนิดต้องขออนุญาตหรือมีหนังสือรับรองก่อนส่งออก
วันนี้ (18 ม.ค.66) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 17 มกราคม 2566 ว่า ครม.เห็นชอบร่างประกาศกระทรวงพาณิชย์ เรื่อง กำหนดให้ไม้พะยูงเป็นสินค้าที่ต้องห้าม ให้ไม้ท่อน ไม้แปรรูปและไม้ล้อมบางชนิด เป็นสินค้าที่ต้องขออนุญาต และให้สิ่งประดิษฐ์ของไม้และถ่านไม้เป็นสินค้าที่ต้องมีหนังสือรับรองการส่งออกไปนอกราชอาณาจักร พ.ศ. …. ตามที่กระทรวงพาณิชย์เสนอ โดยมีสาระสำคัญเป็นการปรับปรุงมาตรการการส่งออกไม้ท่อน ไม้แปรรูป ไม้ล้อมบางชนิด สิ่งประดิษฐ์ของไม้และถ่านไม้ออกไปนอกราชอาณาจักร เพื่อให้เหมาะสมและสอดคล้องกับสถานการณ์ปัจจุบัน โดยยกเลิกประกาศกระทรวงพาณิชย์รวม 2 ฉบับ คือ ประกาศกระทรวงพาณิชย์ เรื่อง การส่งถ่านไม้ออกไปนอกราชอาณาจักร พ.ศ.2549 ลงวันที่ 17 มีนาคม 2549 และประกาศกระทรวงพาณิชย์ เรื่อง กำหนดให้ไม้เป็นสินค้าที่ต้องขออนุญาตในการส่งออกไปนอกราชอาณาจักร พ.ศ.2555 ลงวันที่ 11 เมษายน 2555 พร้อมทั้งปรับปรุงมาตรการส่งออก ดังนี้
1.สินค้าที่ต้องขออนุญาตในการส่งออกไปนอกราชอาณาจักร ได้แก่ 1)ไม้ท่อน เช่น ไม้ฟืน ไม้เสาเข็ม และไม้เสารั้ว 2) ไม้แปรรูป เช่น ไม้ซีก ไม้หมอนรถไฟหรือรถราง และไม้ปาร์เกต์ 3) ไม้ล้อมบางชนิด เช่น ต้นจำปีป่า ต้นตะเคียนทอง และต้นจันทน์หอม (เพิ่มไม้ล้อมบางชนิดใหม่ จากเดิมไม่มี เพื่อให้ครอบคลุมไม้ทุกประเภท)
2.สินค้าที่ต้องมีหนังสือรับรองเพื่อการค้าหรือการส่งออกตามกฎหมายว่าด้วยป่าไม้ เพื่อแสดงต่อศุลกากรประกอบการส่งออกไปนอกราชอาณาจักร ได้แก่ 1) สิ่งประดิษฐ์ของไม้ เช่น ตู้ เตียง และเก้าอี้ (เพิ่มสิ่งประดิษฐ์ของไม้ จากเดิมไม่มี เพื่อสร้างความเชื่อมั่นให้แก่ประเทศคู่ค้าว่าเป็นผลิตภัณฑ์ที่ถูกต้องตามกฎหมาย) 2) ถ่านไม้ (จากเดิมต้องขออนุญาต เปลี่ยนเป็นใช้หนังสือรับรอง)
3.กำหนดให้ไม้พะยูงท่อน ไม้พะยูงแปรรูป ไม้พะยูงล้อม และสิ่งประดิษฐ์ที่ทำจากไม้พะยูง เป็นสินค้าห้ามส่งออกไปนอกราชอาณาจักร
4.กำหนดข้อยกเว้น กรณีการนำไม้ท่อน ไม้แปรรูป ไม้ล้อม สิ่งประดิษฐ์ของไม้ และถ่านไม้ ติดตัวออกไปเพื่อใช้เฉพาะตัว หรือนำออกไปเพื่อเป็นตัวอย่างในปริมาณเท่าที่จำเป็น ไม่ต้องขออนุญาตหรือขอหนังสือรับรองในการส่งออกไปนอกราชอาณาจักร และการส่งออกไม้ยางพารา (ไม่จำกัดปริมาณ) ได้รับยกเว้น ไม่ต้องขออนุญาต (จากเดิมต้องขออนุญาต และการส่งออกไม่จำกัดปริมาณ เนื่องจากไม้ยางพาราเป็นไม้ปลูก ไม่มีการลักลอบตัด)
5.ระบุพิกัดศุลกากรของไม้แต่ละประเภทในบัญชีท้ายร่างประกาศตามคำขอของกรมศุลกากร เพื่ออำนวยความสะดวกให้แก่ผู้ส่งออกไม้และเจ้าหน้าที่ประจำด่านศุลกากร
6.กำหนด คำนิยาม เช่น ไม้ล้อม หมายความว่า ไม้ยืนต้นเฉพาะที่มีชื่อหรือชนิดตรงกับไม้หวงห้ามตามกฎหมายว่าด้วยป่าไม้ ที่มีชีวิตที่ถูกขุดล้อมขึ้นมาทั้งราก เพื่อให้สามารถเคลื่อนย้ายไปปลูกในสถานที่แห่งอื่นได้ เช่น ต้นจำปีป่า ต้นตะเคียนทอง ต้อนประดู่ และต้นจันหอม
ทั้งนี้ ร่างประกาศกระทรวงพาณิชย์ จะมีผลใช้บังคับเมื่อพ้นกำหนด 90 วันนับแต่วันที่ประกาศในราชกิจจานุเบกษาเป็นต้นไป
----------------
วันพุธที่ 18 มกราคม 2566
18/01/2566
Cabinet approves construction of “Nam Ki” reservoir in Nan
Cabinet approves construction of “Nam Ki” reservoir in Nan
January 17, 2023, Deputy Government Spokesperson Ratchada Thanadirek disclosed that the cabinet approved Ministry of Agriculture and Cooperatives, through the Royal Irrigation Department, to proceed with the construction of “Nam Ki” reservoir in Nan province for the budget framework of 6.2 billion Baht. The construction period is planned for 7 years (FY2024-2030). The aim is to contain water during the dry season for agricultural and consumption purposes, to alleviate flood situation in the rainy season, and become source of fish and a tourist attraction.
“Nam Ki” reservoir is situated in the area of Nam Yao and Nam Suad National Reserved Forests in Moo 2 Wang Pha village, Pha Thong subdistrict, Tha Wang Pha district, Nan province, for the total area of 1,733 rai 84 square wah. Committee on the national reserved forest has made approval for the Royal Irrigation Department to utilize the area, and EIA report has already been submitted. “Nam Ki” reservoir is an 81 meters tall and 845 meters long embankment dam with the capacity of 52.31 million cubic meters.
Construction of the “Nam Ki” reservoir will benefit 6,305 households, and generate new irrigational area of 35,558 rai covering Nan’s 8 subdistricts, that is, Pha Thong, Pha Tor, Pa Kha, Saen Thong, Sri Phum, Rim, Tanchum, and Tha Wang Pha.
Power station and pump turbine will also be built to accommodate hydropower generation. In light of this, the cabinet ordered Ministry of Agriculture and Cooperatives to work together with Ministry of Energy, EGAT, and other concerned agencies to consider the feasibility in optimizing the project’s hydropower or solar power utilization.
วันพุธที่ 18 มกราคม 2566
อธิบดีกรมการขนส่งทางราง ลงพื้นที่ตรวจความพร้อมการย้ายสถานีปลายทางรถไฟเชิงพาณิชย์
จากสถานีกรุงเทพ (หัวลำโพง) มาเป็นสถานีกลางกรุงเทพอภิวัฒน์
เมื่อวันที่ 18 ม.ค. 2566 ดร.พิเชฐ คุณาธรรมรักษ์ อธิบดีกรมการขนส่งทางรางและเจ้าหน้าที่กรมการขนส่งทางราง กระทรวงคมนาคม ลงพื้นที่สำรวจและติดตามข้อเสนอแนะจากการตรวจประเมินคุณภาพสถานีกลางกรุงเทพอภิวัฒน์ และสถานีบนแนวเส้นทางรถไฟสายเหนือ สายตะวันออกเฉียงเหนือ และสายใต้ เพื่อประเมินความพร้อมในการให้บริการ และการเปลี่ยนถ่ายขบวนรถไฟเชิงพาณิชย์ ในกรณีย้ายสถานีต้นทาง/ปลายทางของขบวนรถไฟเชิงพาณิชย์สายเหนือ สายตะวันออกเฉียงเหนือและสายใต้จากสถานีกรุงเทพ (หัวลำโพง) มายังสถานีกลางกรุงเทพอภิวัฒน์
โดยในการลงพื้นที่ ขร. ครั้งนี้ ได้ดำเนินการซักซ้อมผู้แทนการรถไฟแห่งประเทศไทย ผู้แทนบริษัท รถไฟฟ้า รฟท. จำกัด และผู้แทนบริษัท ทางด่วนและรถไฟฟ้ากรุงเทพ จำกัด (มหาชน) ในภาพรวมสำหรับเตรียมการรองรับผู้โดยสาร ตั้งแต่ทางเข้า-ออก จุดจำหน่ายตั๋วโดยสาร ที่พักคอย สิ่งอำนวยความสะดวกต่าง ๆ เช่น ลิฟต์ บันไดเลื่อน รวมถึงความพร้อมของสถานีในการรองรับผู้โดยสารรถไฟเชิงพาณิชย์ที่เปลี่ยนจากการใช้สถานีระดับพื้นเป็นสถานียกระดับ
การติดตามดังกล่าวเป็นความตั้งใจที่จะยกระดับมาตรฐานการให้บริการขนส่งทางราง ให้สามารถรองรับการใช้บริการของประชาชนได้อย่างสะดวก ปลอดภัย และเท่าเทียมในระบบรถไฟชานเมือง รถไฟระหว่างเมือง ตลอดจนระบบการเดินทางเชื่อมต่อรอบสถานีรถไฟฟ้าชานเมือง (สายสีแดง) และรถไฟฟ้าสายเฉลิมรัชมงคล (สายสีน้ำเงิน)
ทั้งนี้ กระทรวงคมนาคมได้กำหนดมาตรการในการอำนวยความสะดวกให้แก่ผู้โดยสารที่ได้รับผลกระทบจากการปรับย้ายสถานี สำหรับผู้โดยสารรถไฟทางไกลได้จัดให้มีรถโดยสาร (Shuttle bus) ให้บริการฟรี เพื่อเชื่อมต่อระหว่างสถานีกลางกรุงเทพอภิวัฒน์ และสถานีกรุงเทพ (หัวลำโพง) ตลอดจนผู้โดยสารรถไฟทางไกล และผู้โดยสารรถไฟชานเมืองประเภทตั๋วเดือน สามารถนำตั๋วโดยสาร แสดงให้เจ้าหน้าที่เพื่อขึ้นรถไฟชานเมืองสายสีแดง โดยไม่มีค่าใช้จ่ายในช่วงระยะเวลาเปลี่ยนถ่าย ตามนโยบาย นายศักดิ์สยาม ชิดชอบรัฐมนตรีว่าการกระทรวงคมนาคม
ซึ่งรถไฟทางไกลจะเริ่มให้บริการที่สถานีกลางกรุงเทพอภิวัฒน์ตั้งแต่วันพฤหัสบดีที่ 19 มกราคม 2566 โดยจะเริ่มให้บริการเที่ยวปฐมฤกษ์ ในเวลา 13.19 น.
ติดต่อสอบถามรายละเอียดเพิ่มเติมได้ที่
กลุ่มประชาสัมพันธ์ กรมการขนส่งทางราง (ขร.)
โทรศัพท์ 0 2164 2607 Website www.drt.go.th
วันพุธที่ 18 มกราคม 2566
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานเปิดโครงการ"พาณิชย์ลดราคา!...ช่วยประชาชน เทศกาลตรุษจีน ปีกระต่าย" (Lot 23)
เมื่อวันอังคารที่ 17 มกราคม 2566 ณ ตลาดสามย่าน กรุงเทพมหานคร  นายจุรินทร์ ลักษณวิศิษฏ์  รองนายกรัฐมนตรีและรัฐมนตรีว่าการกระทรวงพาณิชย์ Kick Off โครงการ"พาณิชย์ลดราคา!...ช่วยประชาชน เทศกาลตรุษจีน ปีกระต่าย" (Lot 23)
) พร้อมด้วยพล.ต.ต.วิชัย สังข์ประไพ ที่ปรึกษารัฐมนตรีว่าการกระทรวงพาณิชย์ นายบุณย์ธีร์ พานิชประไพ เลขานุการรัฐมนตรีว่าการกระทรวงพาณิชย์ นางดรุณวรรณ ชาญพิพัฒนชัย คณะที่ปรึกษารัฐมนตรีว่าการกระทรวงพาณิชย์ นายกีรติ รัชโน ปลัดกระทรวงพาณิชย์ นายวัฒนศักย์ เสือเอี่ยม อธิบดีกรมการค้าภายใน นางสาวอรอนงค์ กาญจนชูศักดิ์ อดีต ส.ส.กทม. สมาคมตลาดสดไทย สมาคมตลาดกลางค้าส่งสินค้าเกษตรไทย และผู้แทนห้างค้าส่ง-ค้าปลีก ที่ตลาดสามย่าน กรุงเทพมหานคร
นายจุรินทร์ กล่าวว่า พาณิชย์ลดราคา!...ช่วยประชาชน เทศกาลตรุษจีน ปีกระต่าย" (Lot 23) ซึ่งกระทรวงพาณิชย์โดยกรมการค้าภายในร่วมกับผู้ประกอบการ ห้างค้าปลีก-ค้าส่ง ห้างท้องถิ่น ตลาดสดและตลาดกลางทั่วประเทศ รวมแล้วมีจุดจำหน่ายสินค้าตรุษจีนราคาถูก 4,600 จุด กระจายทั่วประเทศตั้งแต่ วันนี้-20 ม.ค. 66 จำนวน 4 วัน ในช่วงเทศกาลตรุษจีน สินค้ามี 2 ประเภท สินค้าไฮไลท์ 3 ตัว 1. ไก่ไหว้เจ้าหรือไก่ต้มสุกทั้งตัวรวมเครื่องใน กิโลกรัมละ 125 บาท โดยมีขายทั้งห้างท้องถิ่น ตลาดสด ตลาดกลาง ห้างบิ๊กซีโลตัสและท็อปซุปเปอร์มาร์เก็ต รวม 1342 จุดทั่วประเทศ 2.ไก่สด ที่ห้างแม็คโครมีจำหน่ายกิโลกรัมละ 65 บาท จำนวน 223,000 ตัว 3. ชุดไหว้ตรุษจีนหรือที่เรียกว่าชุดไหว้เจ้า จำหน่ายชุดละ 99 บาท ที่ห้างแม็คโคร บิ๊กซี โลตัส ท็อปและห้างท้องถิ่นและตลาดสด
สินค้ากลุ่มที่ 2 คือ กลุ่มสินค้าทั่วไปที่นำมาร่วมลดราคาในช่วงเทศกาลตรุษจีน มีทั้งหมด 755 รายการ ลดสูงสุด 64% เช่น วัตถุดิบปรุงอาหาร ซอสปรุงรส ผัก ผลไม้อุปกรณ์ผลิตภัณฑ์ทำความสะอาด เครื่องครัว เป็นต้น ที่ลดเยอะ เช่น เครื่องพะโล้สำเร็จรูป ลด 50% พุทราจีนแห้งลด 50% ปลากระบอกจีนลด 50% เห็ดหอมแห้ง ลด 20% ซอสปรุงรส ซีอิ๊วขาว น้ำจิ้มข้าวมันไก่ลด 50% ฮะเก๋ากุ้ง ลด 50% ซาลาเปา ลด 33% ขนมเปี๊ยะไส้ต่างๆ ลดประมาณ 23-25% และผลไม้หลายตัว เช่น แก้วมังกรลด 30% อุปกรณ์เครื่องครัว ลดสูงสุดถึง 65%
"พาณิชย์ลดราคา!...ช่วยประชาชน เทศกาลตรุษจีน ปีกระต่าย" (Lot 23) กระทรวงพาณิชย์จัดให้กับพี่น้องประชาชนคนไทยทั่วประเทศโดยเฉพาะคนไทยเชื้อสายจีน ซินเจียยู่อี่ ซินนี้ฮวดใช้” รองนายกรัฐมนตรีและรัฐมนตรีว่าการกระทรวงพาณิชย์กล่าว
วันพุธที่ 18 มกราคม 2566
สธ. เพิ่มความเข้มการเฝ้าระวังระบบความปลอดภัยไซเบอร์ หลังพบปัญหาการแฝงเว็บพนันออนไลน์
กระทรวงสาธารณสุข เพิ่มมาตรการรักษาความมั่นคงปลอดภัยทางไซเบอร์ 3 ระดับ ทั้งมาตรการระดับประเทศ มาตรการจากส่วนกลาง และมาตรการเชิงพื้นที่ หลังพบปัญหาการแฝงเว็บไซต์พนันออนไลน์กำชับหน่วยงานในสังกัดร่วมกันจับตาเฝ้าระวังอย่างใกล้ชิด
กระทรวงสาธารณสุข เพิ่มมาตรการรักษาความมั่นคงปลอดภัยทางไซเบอร์3 ระดับ ทั้งมาตรการระดับประเทศ มาตรการจากส่วนกลาง และมาตรการเชิงพื้นที่ หลังพบปัญหาการแฝงเว็บไซต์พนันออนไลน์กำชับหน่วยงานในสังกัดร่วมกันจับตาเฝ้าระวังอย่างใกล้ชิด พร้อมจัดตั้งศูนย์ปฏิบัติการความปลอดภัยทางไซเบอร์ เพื่อเฝ้าระวัง แก้ไขปัญหาการโจมตีทางไซเบอร์
วันนี้ (18 มกราคม 2566) ที่ สำนักงานปลัดกระทรวงสาธารณสุข อ.เมือง จ.นนทบุรี นายแพทย์อนันต์ กนกศิลป์ผู้อำนวยการศูนย์เทคโนโลยีสารสนเทศและการสื่อสาร สำนักงานปลัดกระทรวงสาธารณสุข กล่าวภายหลังการประชุม “ชี้แจงแนวทางการรักษาความมั่นคงปลอดภัยจากการแฝงเว็บไซต์พนันออนไลน์” กับผู้แทนจากหน่วยงานในสังกัดกระทรวงสาธารณสุขทั่วประเทศ ว่า กระทรวงสาธารณสุข ได้รับการประสานจากศูนย์ประสานการรักษาความมั่นคงปลอดภัยระบบคอมพิวเตอร์แห่งชาติ (ศปช.) สำนักงานคณะกรรมการการรักษาความมั่นคงปลอดภัยไซเบอร์แห่งชาติ (สกมช.) เมื่อเดือนธันวาคม2565 ที่ผ่านมา ว่า มีผู้ไม่หวังดีโจมตีเว็บไซต์ที่มีช่องโหว่เพื่อนำลิงก์เว็บไซต์การพนันออนไลน์เข้าไปแฝง โดยเมื่อค้นหากระทรวงสาธารณสุขจากช่องทางค้นหาของ Google พบมีเว็บไซต์แฝงกว่า 8 ล้านรายการ จึงเพิ่มมาตรการรักษาความมั่นคงปลอดภัยจากการแฝงเว็บไซต์พนันออนไลน์ ซึ่งแบ่งเป็น 3 ระดับ ได้แก่ มาตรการระดับประเทศ มาตรการจากส่วนกลาง และมาตรการเชิงพื้นที่ พร้อมทั้งแจ้งเวียนให้ทุกหน่วยงานในสังกัดทำการตรวจสอบเว็บไซต์ของหน่วยงานตนเอง หากพบว่าถูกโจมตีในลักษณะดังกล่าว ให้ระงับการเข้าถึง ตรวจสอบหาช่องโหว่และทำการแก้ไขทันที
นายแพทย์อนันต์กล่าวต่อว่า จากการวิเคราะห์สาเหตุที่หน่วยงานภาครัฐและเอกชนในประเทศถูกโจมตีด้วยการแฝงเว็บพนันออนไลน์ พบว่า เกิดจากการใช้ซอฟต์แวร์ที่มีช่องโหว่หรือล้าสมัย, ผู้ดูแลระบบใช้ชื่อและรหัสผ่านที่ง่ายต่อการคาดเดา ไม่ปลอดภัย หรือไม่มีรหัสการเข้า รวมถึงผู้ดูแลระบบมีการยินยอมให้ผู้ใช้งานสามารถอัปโหลดไฟล์นามสกุล PHP และใส่คำสั่งต่าง ๆ เข้าในระบบได้ ซึ่งภายหลังที่มีการระงับการเข้าถึงและแก้ไขล่าสุด วันที่6 มกราคม 2566 เว็บไซต์ที่ถูกโจมตีลดลง ร้อยละ 50 เหลือประมาณ 4 ล้านกว่าเว็บไซต์ โดยหน่วยงานต่างๆยังคงดำเนินการติดตามแก้ไขปัญหาอย่างต่อเนื่อง ทั้งนี้ ได้กำชับให้ทุกหน่วยงานในสังกัดใช้มาตรการเชิงพื้นที่ คือ สำรวจเว็บไซต์ของหน่วยงาน หากพบว่าไม่ได้ใช้งานให้ปิดทันที ปรับปรุงและทำความสะอาดเว็บไซต์อยู่เสมอ ติดตั้งอุปกรณ์เสริมป้องกัน และช่วยกันเฝ้าระวังอย่างต่อเนื่อง โดยกระทรวงสาธารณสุขได้จัดตั้งศูนย์ปฏิบัติการความปลอดภัยทางไซเบอร์ด้านสาธารณสุข หรือ Health Cyber Emergency Response Team (Health CERT)เพื่อเฝ้าระวัง แก้ไขปัญหาเรื่องการโจมตีและภาวะคุกคามทางไซเบอร์
“ภาวะคุกคามทางไซเบอร์จากผู้ไม่หวังดีเป็นปัญหาที่ซับซ้อน ต้องอาศัยความร่วมมือกันทุกภาคส่วน ช่วยกันสอดส่องดูแล เว็บไซต์ใดที่ไม่มีการใช้งานหรือไม่ได้ให้บริการแล้วต้องปิดทันที เพื่อไม่ให้เป็นช่องโหว่ในการโจมตีทางไซเบอร์ และปรับปรุงซอฟต์แวร์ให้ทันสมัยและปลอดภัยอยู่เสมอ” นายแพทย์อนันต์กล่าว
******************************* 18 มกราคม 2566
วันพุธที่ 18 มกราคม 2566
กรมทางหลวงชนบท ก่อสร้างถนนผังเมืองรวมเมืองสมุทรปราการ รองรับการเจริญเติบโตของเมืองสมุทรปราการ - กรุงเทพฯ อย่างยั่งยืน
พร้อมยกระดับเศรษฐกิจการคมนาคมขนส่งสู่ท่าอากาศยานสุวรรณภูมิ ตามนโยบายของรัฐมนตรีว่าการกระทรวงคมนาคม คาดแล้วเสร็จในเดือนกรกฎาคม 2567
กรมทางหลวงชนบท (ทช.) กระทรวงคมนาคม รายงานความคืบหน้าโครงการก่อสร้างถนนสาย ข1 ผังเมืองรวมเมืองสมุทรปราการ จังหวัดสมุทรปราการ โดยปัจจุบันผลงานการก่อสร้างมีความคืบหน้าไปแล้วกว่า 20% ขณะนี้อยู่ระหว่างการก่อสร้างในส่วนของโครงสร้างทางช่วงขยายถนนและการตอกเสาเข็มช่วงขยายสะพานเดิม ซึ่งโครงการดังกล่าวคาดว่าจะก่อสร้างแล้วเสร็จประมาณเดือนกรกฎาคม 2567 จังหวัดสมุทรปราการ มีพื้นที่ตั้งอยู่ใกล้กรุงเทพมหานคร จึงได้รับอิทธิพลการขยายตัวทางเศรษฐกิจของชุมชนเมืองให้เป็นพื้นที่รองรับธุรกิจการค้า นิคมอุตสาหกรรม ตลอดจนที่อยู่อาศัยเป็นจำนวนมาก จึงจำเป็นต้องได้รับการพัฒนาระบบโครงข่ายคมนาคมขนส่งเพื่อให้สามารถรองรับปริมาณการจราจรที่เพิ่มขึ้นอย่างต่อเนื่อง ทช. จึงได้ดำเนินการก่อสร้างถนนสาย ข1 ผังเมืองรวมเมืองสมุทรปราการ จังหวัดสมุทรปราการ เนื่องจากเป็นถนนที่เชื่อมโยงระหว่างอำเภอบางพลี จังหวัดสมุทรปราการ กับเขตประเวศ กรุงเทพมหานคร (ระหว่าง ทล.3256 ถนนกิ่งแก้วกับถนนวงแหวนรอบนอกตะวันออก) ทั้งนี้ เพื่อเป็นการพัฒนาระบบคมนาคมขนส่งสินค้าเข้า - ออกท่าอากาศยานนานาชาติสุวรรณภูมิให้มีความสมบูรณ์ เป็นการยกระดับการคมนาคมระหว่างจังหวัดสมุทรปราการและกรุงเทพมหานคร ให้เกิดความสะดวกรวดเร็วและปลอดภัยมากยิ่งขึ้น ซึ่งเป็นส่วนสำคัญ ในการรองรับการพัฒนาเมืองในอนาคต ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
โครงการก่อสร้างดังกล่าวมีจุดเริ่มต้นโครงการ กม. ที่ 0+000 เชื่อมจาก ทล.3256 (ถนนกิ่งแก้ว) ประมาณ กม. ที่ 17+090 ด้านซ้ายทาง ไปทางทิศตะวันตกตามแนวถนนคอนกรีตเดิม (ถนนทางหลวงชนบทสาย สป.4008 หรือซอยกิ่งแก้ว 25/1) ตัดผ่านคลองชวดลากข้าวและคลองสิงห์โต มีจุดสิ้นสุดโครงการ กม. ที่ 1+925 บรรจบกับถนนคอนกรีตเสริมเหล็กของเขตประเวศ กรุงเทพมหานคร ซึ่งไปเชื่อมกับถนนวงแหวนรอบนอกตะวันออกรวมระยะทาง 1.925 กิโลเมตร โดยการก่อสร้างเป็นถนนขนาด 4 ช่องจราจร กว้างช่องละ 3.25 เมตร มีทางเท้าซึ่ง ช่วง กม. ที่ 0+000 - 0+100 ก่อสร้างเป็นผิวจราจรคอนกรีตเสริมเหล็กเชื่อมกับ ทล.3256 (ถนนกิ่งแก้ว) และตั้งแต่ช่วง กม. ที่ 0+100 - 1+925 ก่อสร้างเป็นผิวจราจรแอสฟัลท์ติกคอนกรีต พร้อมก่อสร้างขยายสะพานคอนกรีตเสริมเหล็ก จำนวน 2 แห่ง ก่อสร้างระบบระบายน้ำ ระบบไฟฟ้าแสงสว่าง และสิ่งอำนวยความปลอดภัยตลอดสายทาง ใช้งบประมาณในการก่อสร้าง 157.850 ล้านบาท
วันพุธที่ 18 มกราคม 2566
18/01/2566
ครม. เห็นชอบขยายเวลาปรับลดอัตราภาษีสรรพสามิตน้ำมันดีเซลลงลิตรละ 5 บาท ออกไปอีก 4 เดือน
ผลการประชุม ครม. เมื่อวันที่ 17 ม.ค.2566 เห็นชอบขยายเวลาปรับลดอัตราภาษีสรรพสามิตน้ำมันดีเซลลงลิตรละ 5 บาท ออกไปอีก 4 เดือน มีผลตั้งแต่วันที่ 21 ม.ค.2566 ถึง 20 พ.ค.2566 เพื่อเป็นการบรรเทาความเดือดร้อนที่จะเกิดกับพี่น้องประชาชน
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยผลการประชุมคณะรัฐมนตรี เมื่อวันที่ 17 มกราคม 2566 เห็นชอบขยายเวลาปรับลดอัตราภาษีสรรพสามิตน้ำมันดีเซลลงลิตรละ 5 บาท ออกไปอีก 4 เดือน มีผลตั้งแต่วันที่ 21 มกราคม 2566 ถึง 20 พฤษภาคม 2566 เพื่อเป็นการบรรเทาความเดือดร้อนที่จะเกิดกับพี่น้องประชาชน และเพื่อให้กลไกทางเศรษฐกิจของประเทศขับเคลื่อนได้ แม้ว่าการปรับลดอัตราภาษีสรรพสามิตในครั้งนี้ จะส่งผลให้รัฐสูญเสียรายได้ก็ตาม
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวเพิ่มเติมว่า เพื่อให้วัตถุประสงค์ของการปรับลดอัตราภาษีสรรพสามิตน้ำมันดีเซลลงในครั้งนี้ สามารถส่งผ่านไปถึงประชาชนโดยตรง และส่งผ่านถึงการลดต้นทุนของสินค้าและบริการได้ กระทรวงการคลังมีความเห็นเพิ่มเติมว่า กองทุนน้ำมันเชื้อเพลิงควรพิจารณาการบริหารจัดการเสถียรภาพของราคาน้ำมันดีเซลและสถานะทางการเงินของกองทุนฯ ให้เหมาะสม โดยพิจารณาปรับลดราคาขายปลีกน้ำมันดีเซลทันที 1 - 2 บาทต่อลิตร และบริหารจัดการให้ราคาขายปลีกน้ำมันดีเซล อยู่ในช่วงระหว่างราคา 33 – 35 บาทต่อลิตร ประกอบกับพิจารณาจัดเก็บเงินเข้ากองทุนในอัตราที่แตกต่างกัน ระหว่างประเภทน้ำมันดีเซล รวมทั้งพิจารณาความเป็นได้ในวิธีการนำเทคโนโลยี เช่น แอพพลิเคชั่น หรือบัตรส่วนลดมาใช้ในการอุดหนุนราคาน้ำมันในอนาคตเพื่อให้สามารถดำเนินการได้เฉพาะกลุ่มเป้าหมาย
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวสรุปว่า การปรับลดอัตราภาษีสรรพสามิตน้ำมันดีเซลลงเพื่อช่วยบรรเทาความเดือดร้อนให้แก่ประชาชน อย่างไรก็ดี กระทรวงการคลังจะติดตามสถานการณ์ราคาน้ำมันอย่างใกล้ชิด และจะพิจารณาความเหมาะสมของมาตรการต่างๆ เพื่อให้การดำเนินนโยบายช่วยลดค่าครองชีพให้กับประชาชนกลุ่มเปราะบางซึ่งเป็นกลุ่มเป้าหมายที่ได้รับผลกระทบทางเศรษฐกิจ โดยไม่ส่งผลกระทบต่อเสถียรภาพทางการเงินการคลังของประเทศในระยะยาว
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร. 02-2415600-18 ต่อ 552302
วันพุธที่ 18 มกราคม 2566
บขส. จับมือ OR ลงนามสัญญาซื้อขายไฟฟ้าจากพลังงานแสงอาทิตย์ (Solar Rooftop) บริเวณพื้นที่อาคารสำนักงานและอาคารผู้โดยสารฯ สถานีรังสิต
.....
วันนี้ (18 มกราคม 2566) เวลา 14.00 น. นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม และนายทรงพล เทพนำโสมนัสส์ รองประธานเจ้าหน้าที่บริหารด้านธุรกิจเอนเนอร์ยี่โซลูชัน บริษัท ปตท.น้ำมันและการค้าปลีก จำกัด (มหาชน) หรือ OR ร่วมลงนามสัญญาซื้อขายไฟฟ้าจากพลังงานแสงอาทิตย์ (Solar Rooftop) บริเวณพื้นที่รังสิต โดยมีนายกุณฑล ฉายศิริ ผู้ช่วยกรรมการผู้จัดการใหญ่ ฝ่ายบริหารการเดินรถ บขส. และนายนพพร พรวาณิชเจริญ ผู้จัดการฝ่ายตลาดเอนเนอร์ยี โซลูชัน OR ร่วมเป็นสักขีพยาน ณ ห้องประชุม 1 ชั้น 4 อาคารสถานีขนส่งผู้โดยสารกรุงเทพ (จตุจักร)
ทั้งนี้ โครงการซื้อขายไฟฟ้าจากพลังงานแสงอาทิตย์ (Solar Rooftop) สำหรับพื้นที่รังสิต ทาง OR จะเป็นผู้ลงทุนติดตั้งระบบ Solar Rooftop และอุปกรณ์ต่าง ๆ ของระบบไฟฟ้าที่เกี่ยวข้องรวมทั้งบำรุงรักษาตลอดอายุสัญญา เพื่อจ่ายกระแสไฟฟ้าบริเวณสถานีเดินรถรังสิตและสำนักซ่อมบำรุงและตรวจสภาพรถรังสิต ซึ่งเป็นการต่อยอดความร่วมมือของทั้ง 2 องค์กร ในด้านพลังงานทางเลือกและพลังงานสะอาดที่เป็นมิตรต่อสิ่งแวดล้อม ที่จะตอบสนองต่อการเปลี่ยนแปลงทางธุรกิจ และสถานการณ์โลกที่มีความเกี่ยวข้องกับการใช้พลังงานอย่างยั่งยืนต่อไปในอนาคต รวมทั้งทำให้ บขส. สามารถลดค่าใช้จ่าย ค่าสาธารณูปโภคตลอดระยะเวลาสัญญา เป็นเงินกว่า 4.3 ล้านบาท
วันพุธที่ 18 มกราคม 2566
18/01/2566
กยศ. ร่วมงานมหกรรมร่วมใจแก้หนี้ จังหวัดชลบุรี ระหว่างวันที่ 20 - 22 ม.ค. 66
กยศ.เชิญชวนผู้กู้ยืมเข้าร่วมงานมหกรรมร่วมใจแก้หนี้  “มีหนี้ต้องแก้ไข เริ่มต้นใหม่อย่างยั่งยืน” พร้อมให้คำปรึกษาด้านการกู้ยืมและการชำระหนี้ เพื่อช่วยเหลือประชาชน ระหว่างวันที่ 20 - 22 ม.ค.2566 นี้ ณ ศาลาประชาคมเทศบาลเมืองบ้านสวนชลบุรี จ.ชลบุรี
กองทุนเงินให้กู้ยืมเพื่อการศึกษา (กยศ.) เชิญชวนผู้กู้ยืมเข้าร่วมงานมหกรรมร่วมใจแก้หนี้ จัดโดยกระทรวงการคลัง ธนาคารแห่งประเทศไทย และสถาบันการเงินของรัฐทุกแห่ง ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” พร้อมให้คำปรึกษาด้านการกู้ยืมและการชำระหนี้ เพื่อช่วยเหลือประชาชน ระหว่างวันที่ 20 - 22 มกราคม 2566 นี้ ณ ศาลาประชาคมเทศบาลเมืองบ้านสวนชลบุรี จังหวัดชลบุรี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ได้เข้าร่วมงานมหกรรมร่วมใจแก้หนี้ ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” ระหว่างวันที่ 20 - 22 มกราคม 2566 เวลา 10.00 - 18.00 ณ ศาลาประชาคมเทศบาลเมืองบ้านสวนชลบุรี จังหวัดชลบุรี จัดโดยกระทรวงการคลัง ธนาคารแห่งประเทศไทย และสถาบันการเงินของรัฐทุกแห่ง เพื่อช่วยเหลือลูกหนี้กลุ่มเปราะบางที่รายได้ยังไม่กลับมาเต็มที่ และอาจได้รับผลกระทบเพิ่มเติมจากค่าครองชีพที่สูงขึ้น โดยสถาบันการเงินได้ร่วมมือกันเพื่อช่วยลดปัญหาหนี้สินประชาชน พร้อมให้คำปรึกษาและวางแผนแก้ปัญหาหนี้สินอย่างถูกต้อง ต่อยอดสินเชื่อธุรกิจให้เดินต่อได้ และยังมีเงินฝากดอกเบี้ยสูง รวมถึงมีสินทรัพย์รอการขายจากธนาคารต่าง ๆ มากมาย ทั้งนี้ กองทุนขอเชิญชวนผู้กู้ยืม กยศ. และผู้ที่สนใจเข้าร่วมงานโดยสามารถติดต่อขอรับคำปรึกษาด้านการกู้ยืมและการชำระหนี้ได้ที่ บูธ กยศ.” ผู้จัดการกองทุนฯ กล่าวในที่สุด
วันพุธที่ 18 มกราคม 2566
18/01/2566
รัฐบาลคุมเข้มนำเข้าไม้/ไม้แปรรูป ต้องระบุพิกัดศุลกากรเชื่อมโยงข้อมูลกลาง
รัฐบาลคุมเข้มนำเข้าไม้/ไม้แปรรูป ต้องระบุพิกัดศุลกากรเชื่อมโยงข้อมูลกลาง
วันนี้ (18 ม.ค.66) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 17 มกราคม 2566 ว่า ครม.เห็นชอบร่างประกาศกระทรวงพาณิชย์ เรื่อง กำหนดให้ไม้ท่อนและไม้แปรรูปเป็นสินค้าที่ต้องห้ามหรือต้องมีหนังสือรับรอง และให้สิ่งประดิษฐ์ของไม้เป็นสินค้าที่ต้องมีหนังสือรับรองในการนำเข้ามาในราชอาณาจักร พ.ศ. .... ตามที่กระทรวงพาณิชย์เสนอ ร่างประกาศฉบับนี้ มีสาระสำคัญเป็นการปรับปรุงมาตรการในการนำเข้าไม้ท่อนและไม้แปรรูป รวมทั้งสิ่งประดิษฐ์จากไม้เข้ามาในราชอาณาจักร เพื่อให้เกิดความเหมาะสมและสอดคล้องกับสถานการณ์ปัจจุบัน โดยยกเลิกประกาศกระทรวงพาณิชย์ว่าด้วยการนำสินค้าเข้ามาในราชอาณาจักร (ฉบับที่ 92) พ.ศ.2535 และประกาศกระทรวงพาณิชย์ เรื่องการนำไม้และไม้แปรรูป รวมทั้งสิ่งประดิษฐ์ เครื่องใช้ หรือสิ่งอื่นใดที่ทำด้วยไม้เข้ามาในราชอาณาจักร ตามแนวชายแดนจังหวัดตาก และจังหวัดกาญจนบุรี พ.ศ. 2548 และปรับปรุงประเด็นต่างๆ ดังนี้
1.ห้ามนำเข้าไม้ท่อน (เช่น ไม้ฟืน ไม้เสาเข็ม ไม้เสารั้วที่ตกแต่งหยาบ ๆ เป็นต้น) ทางด่านศุลกากรในเขตจังหวัดตากและจังหวัดกาญจนบุรี และเพิ่มเติม ห้ามนำเข้าไม้ท่อนและไม้แปรรูป (เช่น ไม้ซีก ไม้รัดถัง ไม้หมอนรถไฟ เป็นต้น) ทางด่านศุลกากรในเขตจังหวัดแม่ฮ่องสอน เนื่องจากจังหวัดแม่ฮ่องสอนเป็นจังหวัดชายแดนที่มีทรัพยากรป่าไม้สมบูรณ์ ซึ่งอาจมีการตัดไม้แล้วนำมาสวมรอยในการนำเข้าได้
2.ห้ามนำเข้าไม้พะยูงท่อน ไม้พะยูงแปรรูป หรือสิ่งประดิษฐ์ที่ทำจากไม้พะยูงที่นำเข้าจากราชอาณาจักรกัมพูชาและสาธารณรัฐประชาธิปไตยประชาชนลาว จากเดิมไม่ได้กำหนดไว้
3.กำหนดให้ไม้ท่อน (จากเดิมที่เรียก ไม้ซุง) ไม้แปรรูป และสิ่งประดิษฐ์ของไม้ ต้องมีใบรับรองถิ่นกำเนิดสินค้า (C/O) หรือหลักฐานการอนุญาตให้ส่งออกแสดงต่อกรมศุลกากรประกอบการนำเข้าทุกด่านศุลกากร โดยยกการตีตราประทับของประเทศผู้ผลิต
4.ระบุพิกัดศุลกากรของไม้แต่ละประเภทในบัญชีท้ายร่างประกาศ ตามคำขอของกรมศุลกากร เพื่อเชื่อมโยงข้อมูลกับระบบกลางของกรมศุลกากร และเพื่ออานวยความสะดวกให้แก่ผู้นำเข้าไม้และเจ้าหน้าที่ในการตีความประเภทไม้ตามร่างประกาศฉบับนี้
5.กำหนดนิยามคำว่า สิ่งประดิษฐ์ หมายความว่า ตู้ โต๊ะ เตียง เก้าอี้ บานประตู บานหน้าต่าง ไม้วงกบ ไม้คิ้ว ไม้บัว ฯลฯ เพื่อระบุลักษณะของไม้แปรรูปที่ผู้นำเข้าต้องดำเนินการตามร่างประกาศฉบับนี้
ทั้งนี้ ร่างประกาศฉบับนี้ จะมีผลใช้บังคับเมื่อพ้นกำหนด 60 วันนับแต่วันที่ประกาศในราชกิจจานุเบกษาเป็นต้นไป
-----------------